Source: https://www.najpravo.sk/clanky/ustavny-sud-sr-zrusil-plosne-sledovanie-obcanov.html
Timestamp: 2020-01-25 23:57:23+00:00

Document:
Ústavný súd SR zrušil plošné sledovanie občanov | Články | Najprávo.sk - najlepší právny poradca
29.4. 2015, 19:58 | najpravo.sk
Zákon, ktorý prikazoval široké plošné sledovanie občanov Slovenska sa stal minulosťou. Ústavný súd SR totiž dnes s konečnou platnosťou vyhlásil plošné sledovanie občanov za protiústavné. Urobil tak v konaní, ktoré s pomocou 30 poslancov Národnej Rady SR iniciovala organizácia European Information Society Institute.
Na neverejenom zasadnutí dnes plénum Ústavného súdu (PL. ÚS 10/2014) vyhlásilo ustanovenia § 58 ods. 5 až ods. 7 a § 63 ods. 6 zákona č. 351/2011 Z.z. o elektronických komunikáciách, ktoré doteraz prikazovali operátorom sledovať komunikáciu svojich užívateľov, ako aj § 116 zákona č. 301/2005 Z. z. Trestný poriadok a § 76a ods. 3 zákona č. 171/1993 Z. z. o Policajnom zbore, ktoré umožňovali ich sprístupňovanie, za v rozpore s ústavne garantovaným právom obyvateľov na súkromie a ochranu osobných údajov.
Zavedenie povinnosti uchovávať údaje predstavovalo dlhé roky citeľný zásah do súkromného života všetkých obyvateľov Slovenska, keďže išlo o plošné sledovanie, bez ohľadu na bezúhonnosť a čestnosť jej cieľov. Hoci ešte presné odôvodnenie nálezu nie je známe, je jasné, že rovnaký zásah už nebude do budúcna možný.
Ústavný súd SR svojím dnešným rozhodnutím potvrdil, že iniciatíva, ktorú EISi začalo už pred piatimi rokmi bola viac ako opodstatnená. "Do súkromia slovenských občanov bolo roky protiústavne zasahované plošným sledovaním ich elektronickej komunikácie" uviedol Ľubomír Lukič, právnik EISi, ktorý sa na písaní podania podieľal.
Rozhodnutie Ústavného súdu SR prišlo niekoľko mesiacov po tom ako európsku smernicu, ktorá ukladala tento zber údajov za protiústavnú, vyhlásil ešte na jar 2014 Súdny dvor Európskej únie. Ústavný súd SR vtedy ihneď reagoval pozastavením zberu údajov predbežným opatrením, aby ho v zápätí dnes úplne zrušil.
bezpodielové spoluvlastníctvo manželov exekúcia ochrana osobnosti úroky z omeškania spotrebiteľ podielové spoluvlastníctvo judikatúra premlčanie rekodifikácia súdne poplatky dovolanie odvolanie náhrada škody dokazovanie náhrada trov konania oslobodenie od súdnych poplatkov mediácia dedenie spotrebiteľská zmluva trovy konania
Návštev: 11705229 | Pravidlá používania portálu | Napíšte nám | Tvorba web stránok, www.webcreators.sk | Webhosting - HostCreators | Admin

References: súd 
 súd 
 § 58
 § 63
 § 116
 § 76
 súd 
 súd